又代上張帥太尉
作者：沈繼祖
朝代：宋

paragraphs: 三傑人材有重輕，子房呼字不呼名。
天授家傳此韜略，固應堂上有奇兵。
方虎成功張仲在，惟忠與孝一心純。
英姿鸚鵡洲前見，異日麒麟閤上人。
挾纊皆由一語溫，吮疽效命亦前聞。
聽得武昌軍士說，張家軍比岳家軍。
元顔辛巳寇邊日，十騎能收唐鄧州。
奈何養兵一百萬，歲以金繒遺虜囚。
春秋尚復九世讎，和議于今六十秋。
諸將寧無持祿念，將軍必不爲身謀。